
HASZNÁLATI MEGÁLLAPODÁS MÓDOSÍTÁSA

A "Módosító Megállapodás" amely létrejött

egyrészről 
Budapest Főváros Önkormányzata (1052 Budapest, Városház u. 9-11., adószám: 15490012-2-41; statisztikai számjel: 15490012-7511-321-01; törzsszám: 490012000; képviseli: dr. Demszky Gábor főpolgármester), a továbbiakban "Főváros",
másrészről
a Magyar Állam nevében vagyonkezelőként eljáró 

Nemzeti Sporthivatal (1054 Budapest, Hold u. 1.; adószám:15598093-1-41; statisztikai számjel: 155 98093-7511-311-01; törzsszám: 145055515; képviseli: dr Ábrahám Attila elnök), a továbbiakban "NSH", (melynek vagyonkezelői joga az ingatlan-nyilvántartásba bejegyzésre nem került)

és


a Sportfolió Sportlétesítményeket Kezelő, Hasznosító és Fejlesztésszervező Kht. (1065 Budapest, Bajcsy-Zsilinszky út 57.; cégjegyzékszám: 01-14-000262; adószám: 20691831-2-42; statisztikai számjel: 20691831-7032-571-01; képviseli: Orbán Sándor ügyvezető), a továbbiakban "Sportfolió"


(együttesen a Felek, külön-külön a Fél)

között az alábbi feltételekkel.

ELŐZMÉNYEK

A Magyar Úszószövetség (a továbbiakban "MÚSZ") a Magyar Köztársaság Kormányának garanciavállalása mellett pályázatot nyújtott be az Európai Úszószövetség (a továbbiakban "LEN") részére a 2006. évi Úszó-, Műugró-, Szinkronúszó és Nyíltvízi Európa-bajnokság (az "Úszó Európa-bajnokság" illetve ”EB”) budapesti helyszínen történő megrendezésére. A LEN az EB megrendezésének jogát a MÚSZ-nak ítélte úgy, hogy az EB lebonyolítására Budapesten, egy későbbiekben pontosítandó helyszínen kerül sor.

A Kormány 2125/2003. (VI.6.) számú határozatának alapján a Gyermek-, Ifjúsági és Sportminisztérium, mint a Sportfolió Kht. egyszemélyi tulajdonosa úgy határozott, hogy a Sportfolió Kht. szerepeljen az Úszó Európa-bajnokság keretében megvalósuló létesítményfejlesztési program beruházói pozíciójában. A létesítményfejlesztési program kormányhatározatban meghatározott felelőse jelenleg a Gyermek-, Ifjúsági és Sportminisztérium jogutódjaként az NSH.
Az Úszó Európa-bajnokságot az NSH a Hajós Alfréd Nemzeti Sportuszodában kívánja megvalósítani, oly módon, hogy a Hajós Alfréd Nemzeti Sportuszodának helyet adó, Budapest, XIII. kerület, belterület Margitsziget 23801 helyrajzi számon nyilvántartott ingatlannal szomszédos, a Budapest XIII. kerület, belterület Margitsziget 23800/7 helyrajzi 

számú, mindösszesen 79235 m2 területű ingatlanon (az "Ingatlan") létesítményfejlesztést  (a továbbiakban: Létesítményfejlesztés) hajt végre. A Létesítményfejlesztés keretében egy versenymedence, egy műugró medence és műugró torony épül meg, a hozzájuk tartozó vízgépészeti berendezésekkel, illetve fix és mobil lelátókkal. Az ily módon kibővített Hajós Alfréd Nemzeti Sportuszoda, mint központi helyszín ad otthont az Úszó Európa-bajnokság úszó, műúszó és műugró versenyszámainak. 

Az Ingatlan a Főváros és a Magyar Állam osztatlan közös tulajdonában áll olymódon, hogy abból a Főváros 62591/79235, míg a Magyar Állam 16644/79235 tulajdoni hányaddal rendelkezik.  

Figyelemmel az Ingatlan közös tulajdoni jellegére és osztott használati viszonyaira, továbbá arra a körülményre, hogy az Ingatlan telekalakítás útján történő megosztása jogilag nem lehetséges, a Felek 2005. április 15. napján megállapodást kötöttek az Ingatlanon meglévő és az Úszó Európa-bajnokság megrendezésére tekintettel létesítendő új felépítmények tulajdonjogával, használatával és hasznosításával, valamint az NSH által tervezett beruházással kapcsolatos kérdések tekintetében (a továbbiakban a "Használati Megállapodás").

A Használati Megállapodásban az NSH vállalta az Ingatlan beruházással érintett egyes részeinek, egyebek mellett az Ingatlanon található "Kalandpark" elnevezésű területnek rekultivációját a Kalandpark területén városi közpark kialakítását. A Kalandpark közparkká alakításának Használati Megállapodásban vállalt határideje 2006. június 30. napja.

Az Úszó Európa-bajnokság megrendezése egyes technikai részleteinek egyeztetésére 2005. év végén a Margitszigetre látogatott a LEN, a MÚSZ és a Magyar Televízió küldöttsége. A Magyar Televízió küldöttsége az Úszó Európa-bajnokság televíziós közvetítéséhez szükséges sajtóközpont és médiafalu elhelyezésére a Kalandpark területét találta legmegfelelőbbnek. A Magyar Televízió küldöttsége a Kalandpark fenti célra történő használatának engedélyezése iránt kérelemmel fordult mind a Magyar Úszószövetség, mind a Főváros és az NSH, mint az Ingatlan tulajdonosai felé.

Tekintettel arra, hogy az érintettek a médiafalu és sajtóközpont felállítását a Kalandpark területén jóváhagyták, és tekintettel arra, hogy az Úszó Európa-bajnokság 2006. július 27. és 2006. augusztus 6. napja között kerül megrendezésre, az NSH nem tudja teljesíteni a Használati Megállapodásban vállalt azon kötelezettségét, hogy a Kalandparkot 2006. június 30. napjáig közparkká alakítja. 

Fentiekre tekintettel, a Főváros és az NSH között lefolytatott egyeztetések eredményeképpen a Felek az alábbiakban állapodnak meg:
1.
Jelen Módosító Megállapodásban nagy kezdőbetűvel írt szavak és kifejezések jelentése megegyezik a Használati Megállapodásban meghatározottakkal.

2.
A Felek a jelen Módosító Megállapodással a Használati Megállapodást az alábbiak szerint módosítják. A Felek megállapodnak, hogy a Használati Megállapodás 3. számú mellékletének "A" pontja alatti 3. alpontjában az NSH által vállalt kötelezettségekből (azaz a Kalandpark rekultivációjából) 

A/ az NSH valósítja meg az alábbiakat, 2006. június 30-ig:

- a Kalandpark területén található, egykori Vörösmarty Kertmozi al,- és felépítményeinek bontási munkálatait, a bontás, valamint a közpark tervezésével együtt,

-   a bontás után létrejövő terület olyan állapotba hozatalát, hogy azon a parképítés tervének megfelelő közpark kialakítása további bontási munkálatok nélkül, akadálymentesen megkezdhető és megvalósítható legyen.
      B/ a Fővárosi Önkormányzat az alábbiakat valósítja meg:

            - a közpark kialakítását díszburkolatokkal, virágágyásokkal, padokkal. 

3. A Fővárosi Önkormányzat által jelen Módosító Megállapodás 2. B/ pontjában vállalt feladatok ellentételezéseként az NSH, illetve a nevében eljáró szerv, a Használati Megállapodásban a Járulékos Beruházások költségkereteként megállapított nettó 120.408.000.- Ft (azaz: százhúszmillió-négyszáznyolcezer Forint, a továbbiakban: a Járulékos Beruházások költségkerete)  összegből kártalanítás jogcímén,  2006. április 30. napjáig bruttó 53.600.000 Ft-ot (azaz: ötvenhárommilió-hatszázezer Forintot) utal át a Fővárosi Önkormányzat OTP Banknál vezetett 11784009-15490012 számlaszámú költségvetési elszámolási számlájára. A teljes egyértelműség kedvéért a Felek megállapítják, hogy az NSH által a Fővárosi Önkormányzat részére Jelen Módosító Megállapodás 2. B/ pontjában vállalt feladatok ellentételezéseként átutalandó bruttó 53.600.000 Ft (azaz: ötvenhárommilió-hatszázezer Forint) összeg a Járulékos Beruházások költségkeretét csökkenti.
 4. A Felek kijelentik, hogy a  Járulékos Beruházások költségkeretét nem terhelhetik  az Úszó Európa-bajnokság televíziós közvetítésének előkészítésével, lebonyolításával, és a közvetítés előtti  állapot visszaállításával összefüggő, Kalandpark területén elvégzendő helyszínrendezési munkálatok, így különösen: a közvetítőkocsi-beállók, illetve a sajtó- és médiafalu területe lemurvázásának – amennyiben az szükséges - költségei, valamint a murva felszedésének  és elszállításának költségei.
5. Az NSH vállalja, hogy a Kalandpark területét jelen Módosító Megállapodás 2. A/ pontjában vállalt kötelezettségeit teljesítve, 2006. augusztus 15.-éig adja át a Fővárosi Önkormányzat részére.

6. A Felek kijelentik, hogy a Fővárosi Önkormányzat jogosult ellenőrizni az NSH jelen Módosító Megállapodás 2. A/ pontjában vállalt kötelezettségeinek teljesítését.

7. A Felek kijelentik, hogy jelen Módosító Megállapodás 2. B/ pontjában a Fővárosi Önkormányzat által vállalt feladatok megvalósítására nem vonatkoznak a Használati Megállapodás 3.3. pontjában meghatározott határidők. 
8. A Fővárosi Önkormányzat vállalja, hogy jelen Módosító Megállapodásban az NSH által vállalt kötelezettségek határidőre, maradéktalanul történő teljesülése esetén, 2006. szeptember 30.-áig elvégzi a Kalandpark rekultivációjának jelen Módosító Megállapodás 2. B/ pontjában meghatározott munkálatait. 

9. A Felek kijelentik, hogy Használati Megállapodás jelen Módosító Megállapodással nem érintett rendelkezési változatlanul hatályban maradnak, így különösen az NSH által a Használati Megállapodásban vállalt, jelen Módosító Megállapodással nem érintett kötelezettségek az NSH-t változatlan formában terhelik. 

Felek a jelen Módosító Megállapodást – annak elolvasása után – mint az akaratukkal mindenben megegyezőt, saját kezűleg, jóváhagyólag írják alá.

Budapest, 2006. _____________hó ___. napján

	Nemzeti Sporthivatal

_______________________
dr. Ábrahám Attila
elnök
	Budapest Főváros Önkormányzata

_______________________
dr. Demszky Gábor

főpolgármester



	
	Ellenjegyezte: 

_________________________

Haszonicsné dr. Ádám Mária

aljegyző

a főjegyző megbízásából 

	Sportfolió Kht.

_______________________
Orbán Sándor
ügyvezető

